মিকদাদ চাচাকে দেখেই মুখ শুকিয়ে গেল হিশামের। একগাদা দুশ্চিন্তা ভর করল তার মনে। দরজার বাইরে দাঁড়িয়েই তিনি আম্মুকে অনুচ্চস্বরে কি জানি বলছেন। কথা বলার ফাঁকে আম্মুকে পাশ কাটিয়ে যায়িদের দিকে একবার তাকালেন মিকদাদ চাচা, আর তার দেখাদেখি আম্মুও। আম্মুর চোখটা কুঞ্চিত। আম্মুর দৃষ্টিকে অনুসরণ করে যায়িদের দিকে তাকাল হিশাম। দেখল যায়িদের মুখের অবস্থা তার চেয়েও খারাপ, ভয়ে শুকিয়ে কাঠ হয়ে আছে। আর তার সাথে সাথেই বুঝতে পারল, সে না, যায়িদই মিকদাদ চাচার টার্গেট। ফলে তার ভয় কিছুটা কমে এলো।